CELEX: 62012CN0432
Language: sk
Date: 2012-09-24 00:00:00
Title: Vec C-432/12 P: Odvolanie podané 24. septembra 2012 : Leifheit AG proti rozsudku Všeobecného súdu (šiesta komora) z  12. júla 2012 vo veci T-334/10, Leifheit AG/Úrad pre harmonizáciu vnútorného trhu (ochranné známky a vzory)

17.11.2012   
            
            
               SK
            
            
               Úradný vestník Európskej únie
            
            
               C 355/12
            
         Odvolanie podané 24. septembra 2012: Leifheit AG proti rozsudku Všeobecného súdu (šiesta komora) z 12. júla 2012 vo veci T-334/10, Leifheit AG/Úrad pre harmonizáciu vnútorného trhu (ochranné známky a vzory)
   (Vec C-432/12 P)
   2012/C 355/21
   Jazyk konania: nemčina
   
      Účastníci konania
   
   
      Odvolateľka: Leifheit AG (v zastúpení: V. Töbelmann a G. Hasselblatt, Rechtsanwälte)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), Vermop Salmon GmbH
   
      Návrhy odvolateľky
   
   Odvolateľka navrhuje
   
               1.
            
            
               zrušiť rozsudok Všeobecného súdu z 12. júla 2012 vo veci T-334/10,
            
         
               2.
            
            
               zrušiť rozhodnutie prvého odvolacieho senátu Úradu pre harmonizáciu vnútorného trhu (ochranné známky a vzory) (ÚHVT) z 12. mája 2010 vo veci R 924/2009-1,
            
         
               3.
            
            
               zaviazať ÚHVT na náhradu trov konania pred Súdnym dvorom, Všeobecným súdom a odvolacím senátom, ako aj trov konania odvolateľky,
               v prípade, že sa Vermop Salmon GmbH zúčastní konania ako vedľajší účastník, navrhuje sa
            
         
               4.
            
            
               zaviazať vedľajšieho účastníka konania, aby znášal svoje vlastné trovy konania.
            
         
      Odvolacie dôvody a hlavné tvrdenia
   
   Rozsudok Všeobecného súdu z 12. júla 2012 treba zrušiť, keďže Všeobecný súd právne nesprávne posúdil rozsah preskúmania, ktoré má byť vykonané odvolacím senátom v konaní o odvolaní podľa článku 63 ods. 1 a článku 64 ods. 1 nariadenia Rady [ES] č. 207/2009 z 26. februára 2009 o ochrannej známke Spoločenstva (1).
   Všeobecný súd nezohľadnil zásadu funkčnej kontinuity medzi inštanciami ÚHVT a neuznal, že ani výslovne uvedené námietky nezbavujú odvolací senát jeho povinnosti preskúmať napadnuté rozhodnutie v celom rozsahu zo skutkového a právneho hľadiska.
   Všeobecný súd opiera svoje rozhodnutie napokon na zistení, že otázka riadneho používania staršej ochrannej známky je špecifickou predbežnou otázkou, ktorú odvolací senát nemusí bezpodmienečne preskúmať.
   Pritom Všeobecný súd prehliadol, že táto otázka sa so žiadosťou o preukázanie riadneho užívania stane súčasťou konania o námietke a ako taká patrí do rozsahu preskúmania odvolacím senátom.
   Všeobecný súd ďalej porušil článok 8 ods. 1 písm. b) nariadenia Rady [ES] č. 207/2009 z 26. februára 2009 o ochrannej známke Spoločenstva tým, že právne nesprávne uplatnil všeobecné zásady posudzovania pravdepodobnosti zámeny.
   Všeobecný súd sa pri posudzovaní vizuálnej podobnosti nechal viesť najmä empirickou zásadou, že spotrebiteľ kladie väčší dôraz na začiatky slov ako na zvyšné časti ochrannej známky, pričom nepreskúmal uplatniteľnosť tejto empirickej zásady na prejednávaný prípad.
   Okrem toho Všeobecný súd nedostatočne prihliadol na skutočné tvrdenia odvolateľky týkajúce sa podobnosti tovarov. Všeobecný súd naopak prevzal úvahy odvolacieho senátu bez preskúmania ich správnosti.
   
      (1)  Ú. v. EÚ L 78, s. 1.